পিএনএস ডেস্ক : জাতীয় ঐক্যফ্রন্ট গঠনের পর থেকে সরকারের মাথা খারাপ হয়ে গেছে বলে মন্তব্য করেছেন বিএনপির ভাইস চেয়ারম্যান শামসুজ্জামান দুদু। সোমবার সন্ধ্যায় রাজধানীর শিশু কল্যাণ মিলনায়তনে ইন্টারন্যাশনাল ডায়ালগ এইড ফাউন্ডেশন-ইডাফ এর আয়োজনে ‘নির্বাচন ও মানবাধিকার’ শীর্ষক এক আলোচনা সভায় তিনি এ মন্তব্য করেন। তিনি বলেন, দেশপ্রেমিক সরকার গঠনের লক্ষ্যেই জাতীয় ঐক্যফ্রন্ট গঠন করা হয়েছে। অথচ এই ঐক্যফ্রন্ট গঠনের পর বর্তমান ভোটারবিহীন, অবৈধ ও স্বেচ্ছাচারি সরকারের মাথা খারাপ হয়ে গেছে। জাতীয় ঐক্যফ্রন্ট যে কতটা কার্যকর সরকারের ভাষাভঙ্গি দেখে ও বক্তব্য শুনলেই তা বুঝতে পারবেন। তিনি বলেন, শিগগিরই সরকারের মাথা আরও খারাপ হবে। দুদু বলেন, আগামী দু-এক সপ্তাহের মধ্যে আপনারা বুঝতে পারবেন কোথাকার পানি কোথায় গড়ায়। কত ধানে কত চাল হয়।